ফাঁসির দাবি আগেই করেছিলাম, জেলা সফরের আগে মন্তব্য মমতার

কলকাতা: সোমবার তিন দিনের জেলা সফরে মুখ্যমন্ত্রী মমতা বন্দ্যোপাধ্যায় (Mamata Banerjee)। সোমবার সাজা ঘোষণার ঠিক আগে জেলা সফরে যাওয়ার সময় আরজি কর প্রসঙ্গে মুখ খুললেন মুখ্যমন্ত্রী। মমতা বলেন, ফাঁসির সাজা হোক, সবাই চান। সবার আগে অভিযুক্তের ফাঁসির দাবি আমি জানিয়ে ছিলাম। এই ঘটনার প্রতিবাদে আমিও পথে নেমেছিলাম। ফাঁসির দাবিতে রাস্তায় নেমেছি। আমি চাই দোষীর কঠোর থেকে কঠোর শাস্তি পাক। এর আগের কয়েকটা ধর্ষণ-খুন মামলায় দোষীদের মৃত্যুদণ্ড শুনিয়েছে আদালত। পুলিশ খুব ভালো কাজ করেছে। তবে বিচারকদের সাজা ঘোষণা করতে একটু সময় লাগে। ঘটনার ১৬৪ দিনের মাথায় সাজা শোনানো হবে দোষী সিভিক ভলান্টিয়ার সঞ্জয় রায়কে। ফাঁসি অথবা যাবজ্জীবন কারাবাসে সাজা হবে তার।

মুখ্যমন্ত্রীর এই জেলা সফরকে ঘিরে প্রশাসনিক ও রাজনৈতিক মহলে প্রস্তুতি তুঙ্গে। তিনি দিনের সফরকালে বেশ কয়েকটি অনুষ্ঠানে যোগদান করবেন মুখ্যমন্ত্রী। পাশাপাশি তিনি যেতে পারেন মালদহে খুন হওয়া তৃণমূল কাউন্সিলর দুলাল সরকারের বাড়িতেও। এদিন থেকে জেলা সফরে বেরিয়ে মুখ্যমন্ত্রী মুর্শিদাবাদ, মালদহ এবং আলিপুরদুয়ার জেলায় পরিষেবা প্রদান অনুষ্ঠানে যোগ দেবেন। সফরের প্রথম দিনেই দুপুর ১টা নাগাদ হাজার দুয়ারির পাশে নবাব বাহাদুর ইনস্টিটিউশনের মাঠে মুর্শিদাবাদ জেলার পরিষেবা প্রদান অনুষ্ঠানে যোগ দেবেন মুখ্যমন্ত্রী। এরপরেই মুর্শিদাবাদ থেকে তিনি মালদহ যাবেন তিনি।

আরও পড়ুন: ‘শুধু সঞ্জয় নয়, যুক্ত আরও অনেকেই’, বিস্ফোরক দাবি নির্যাতিতার বাবা-মায়ের

মঙ্গলবার সরকারি পরিষেবা প্রদান অনুষ্ঠান সেরে তিনি যাবেন নিহত তৃণমূল নেতা দুলাল সরকার ওরফে বাবলা সরকারের বাড়িতে। সেখানে গিয়ে মুখ্যমন্ত্রী তাঁর পরিবারের সঙ্গে কথা বলবেন। বুধবার আলিপুরদুয়ার জেলার পরিষেবা প্রদান অনুষ্ঠানে যোগদান করবেন মমতা বন্দ্যোপাধ্যায়। সেই সঙ্গে মাদারিহাটে পরিষেবা প্রদান এবং বেশ কয়েকটি অনুষ্ঠানে তাঁর যোগদান করার কথা রয়েছে। একথায় বলা যায়, আগামী সপ্তাহে মুখ্যমন্ত্রীর রয়েছে একগুচ্ছ কর্মসূচি।

উল্লেখ্য , গত ২ জানুয়ারি নিজের খাসতালুক মহানন্দাপল্লিতে দুষ্কৃতীদের ছোড়া একাধিক গুলিতে নিহত হন দুলাল সরকার। ইতিমধ্যেই এই ঘটনার সঙ্গে যুক্ত বেশ কয়েকজনকে গ্রেফতার করেছে পুলিশ। তবে এখন অধরা খুনের কারণ। ইতিমধ্যেই বাবলা-খুনের তদন্তে ‘সিট’ গঠন করেছে পুলিশ। এই আবহে নিহত তৃণমূল নেতার বাড়ি যেতে চলেছেন মুখ্যমন্ত্রী মমতা বন্দ্যোপাধ্যায়।

দেখুন ভিডিও